
A V I Z

asupra  propunerii  legislative pentru modificarea şi  completarea Legii nr.92/2007 a serviciilor de transport public local


În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare,  Comisia juridică, de disciplină şi imunităţi a fost sesizată, spre dezbatere şi avizare, cu  propunerea  legislativă pentru modificarea şi  completarea Legii nr.92/2007 a serviciilor de transport public local,  trimis cu adresa nr. Pl. x 413 din 17 iunie 2008, înregistrată sub nr.31/639 din 19 iunie  2008. 
Potrivit dispoziţiilor art.75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră  decizională. 

Senatul, în calitate de primă Cameră sesizată, a respins această  iniţiativă  legislativă în şedinţa  din  13 mai 2008.  
             
În temeiul  prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată  mai sus, în şedinţa din 10 septembrie  2008.


Membrii Comisiei au examinat iniţiativa legislativă supusă avizării, expunerea de motive, avizul favorabil  al Consiliului Legislativ nr.20 din 7 ianuarie 2008, precum şi punctul de  vedere al  Guvernului transmis cu  adresa nr.302 din 31 ianuarie 2008, prin care nu susţine  adoptarea acestei  iniţiative legislative.  

În urma dezbaterilor, cu unanimitate de  voturi, s-a hotărât avizarea negativă a iniţiativei  legislative. Întrucât Ministerul Internelor şi  Reformei Administrative a elaborat un proiect de act normativ prin care se vor aduce modificări Legii nr.51/2006 a serviciilor comunitare de utilităţi publice, iar aceste modificări vor impune revizuirea şi  adaptarea corespunzătoare a legilor speciale din domeniul serviciilor comunitare  de utilităţi  publice, inclusiv a  Legii nr. 92/2007.


În raport cu obiectul şi conţinutul său, iniţiativa legislativă  face parte din categoria legilor ordinare.

